CELEX: 32014R0017
Language: hr
Date: 2014-01-10 00:00:00
Title: Provedbena uredba Komisije (EU) br. 17/2014 оd 10. siječnja 2014. o utvrđivanju standardiziranog obrasca za obavješćivanje o posebnoj mjeri u okviru mehanizma brze reakcije na prijevaru u vezi s PDV-om

11.1.2014   
               
               
                  HR
               
               
                  Službeni list Europske unije
               
               
                  L 8/13
               
            
         PROVEDBENA UREDBA KOMISIJE (EU) br. 17/2014
         оd 10. siječnja 2014.
         o utvrđivanju standardiziranog obrasca za obavješćivanje o posebnoj mjeri u okviru mehanizma brze reakcije na prijevaru u vezi s PDV-om
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 199.b stavak 4.,
         budući da:
         
                     (1)
                  
                  
                     Direktivom Vijeća 2006/112/EZ, kako je izmijenjena Direktivom Vijeća 2013/42/EU (2), uvodi se mehanizam brze reakcije na prijevaru u vezi s PDV-om.
                  
               
                     (2)
                  
                  
                     Mehanizmom brze reakcije državama članicama omogućuje se obavješćivanje o donošenju posebne mjere odstupanja od općeg pravila predviđene Direktivom 2006/112/EZ, i to u vezi s osobom odgovornom za plaćanje PDV-a. Navedena mjera sastoji se od primjene obrnutog oporezivanja PDV-om radi suzbijanja iznenadnih i golemih oblika poreznih prijevara koje mogu dovesti do značajnih i nepopravljivih financijskih gubitaka.
                  
               
                     (3)
                  
                  
                     Kako bi se olakšala obrada obavijesti o posebnim mjerama mehanizma brze reakcije, potrebno je donijeti standardizirani obrazac s pomoću kojeg se opisuju i strukturiraju informacije koje se zahtijevaju od države članice koja šalje obavijest.
                  
               
                     (4)
                  
                  
                     Kako bi se skratio i pojednostavnio postupak obavješćivanja, takve obrasce potrebno je dostaviti Komisiji u elektroničkom obliku.
                  
               
                     (5)
                  
                  
                     Mjere propisane ovom Uredbom u skladu su s mišljenjem Stalnog odbora za upravnu suradnju,
                  
               DONIJELA JE OVU UREDBU:
         
            Članak 1.
            
               1.   Države članice upotrebljavaju standardizirani obrazac utvrđen u Prilogu ovoj Uredbi kako bi Komisiju obavijestile o donošenju posebne mjere mehanizma brze reakcije predviđene člankom 199.b Direktive 2006/112/EZ.
            
            
               2.   Obavijest iz stavka 1. dostavlja se u elektroničkom obliku na adresu elektroničke pošte koju Komisija priopćuje Stalnom odboru za upravnu suradnju.
            
         
         
            Članak 2.
            Ova Uredba stupa na snagu trećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 10. siječnja 2014.
            
               
                  Za Komisiju
               
               
                  Predsjednik
               
               José Manuel BARROSO
            
         
         
            (1)  SL L 347, 11.12.2006., str. 1.
         
            (2)  Direktiva Vijeća 2013/42/EU od 22. srpnja 2013. o izmjeni Direktive 2006/112/EZ o zajedničkom sustavu poreza na dodanu vrijednost u vezi s mehanizmom brze reakcije na prijevaru u vezi s PDV-om (SL L 201, 26.7.2013., str. 1.).
      
      
         
            PRILOG
            
               
            Tekst slike
            
               Mehanizam brze reakcije (MBR) (1)
               OBRAZAC OBAVIJESTI
               1. Država članica koja obavješćuje
               Ime države članice:
               2. Sektor koji je potrebno obuhvatiti (sektori koje je potrebno obuhvatiti)
               Dotični sektor(i):
               Opis robe ili proizvoda u pogledu kojih se šalje obavijest o posebnoj mjeri mehanizma brze reakcije (2):
               3. Prijevara u vezi s PDV-om koja je već otkrivena u sektoru ili sektorima koji su predmet obavijesti (ako je uključeno više sektora, navesti zasebne odgovore za svaki od dotičnih sektora)
               Opis vrste prijevare i njezina obilježja (uključujući broj (procjenu broja) osoba koje su navodno počinile takvu prijevaru) (3):
               Datum kada (ili razdoblje tijekom kojeg) je otkriven prvi slučaj prijevare u ovom sektoru (3):
               Stvarni ili procijenjeni gubici PDV-a nastali tijekom zadnja tri mjeseca (u milijunima eura (ili pretvoreni u milijune eura)) (3):
               Stvarni ili procijenjeni gubici PDV-a nastali tijekom zadnje kalendarske godine (u milijunima eura (ili pretvoreni u milijune eura)) (3):
               Stvarni ili procijenjeni gubici PDV-a nastali tijekom godine koja prethodi zadnjoj kalendarskoj godini (u milijunima eura (ili pretvoreni u milijune eura)) (3):
               Najnoviji dostupni podaci o ukupnim godišnjim neto primicima PDV-a na nacionalnoj razini:
               4. Očekivani budući razvoj prijevare u sektoru koji je predmet obavijesti (ako je uključeno više sektora, navesti zasebne odgovore za svaki od dotičnih sektora)
               Opis vrste rizika od prijevare i njegova obilježja:
               Procjena države članice o tome kako će se razvijati prijevara i svi dokazi kojima se potkrepljuje takav zaključak:
               Procjena mogućih godišnjih gubitaka (u milijunima eura (ili pretvoreni u milijune eura)):
               (1) Vidjeti članak 199.b Direktive 2006/112/EZ.
               (2) Razvrstavanje u kombiniranu nomenklaturu može se iskoristiti za robu.
               (3) Ostaviti prazno ako još nisu nastali gubici PDV-a. U polju 4. navesti pojedinosti u vezi s razvojem situacije.
            
            
               
            Tekst slike
            
               5. Kratko obrazloženje žurnosti (npr. razlozi zbog kojih nije moguća uporaba drugih sredstava (konvencionalne mjere za suzbijanje prijevara, odstupanje u skladu s člankom 395. Direktive 2006/112/EZ koje ne iziskuje obavješćivanje na temelju članka 199.b navedene Direktive, sve zakonodavne inicijative…) za suzbijanje opisane prijevare ili rizika od prijevare)
               6. Opišite ukratko, prema potrebi, predviđene popratne mjere
               7. Dodatne primjedbe ili informacije
               8. Osoba koja u ime dotične države članice obavješćuje o posebnoj mjeri mehanizma brze reakcije
               Ime osobe koja potpisuje obavijest:
               Svojstvo osobe koja potpisuje obavijest:
               Potpis:
               Datum (1):
               (1) Datum kada je dostavljena obavijest u elektroničkom obliku iz članka 1. stavka 2. ove Uredbe.